PMIndiaData/PMIndiaSum huggingface dataset:
उत्तराखंडमधील चकराता येथे रस्ते अपघातातील जीवितहानीबद्दल पंतप्रधानांनी व्यक्त केले दुःख

नवी दिल्‍ली, 31 ऑक्टोबर 2021 पंतप्रधान नरेंद्र मोदी यांनी उत्तराखंडमधील चकराता येथे झालेल्या रस्ते अपघातातील जीवितहानीबद्दल तीव्र दुःख व्यक्त केले आहे. श्री मोदी यांनी अपघातग्रस्तांसाठी पंतप्रधान राष्ट्रीय मदत निधी (पीएमएनआरएफ) मधून सानुग्रह मदत देखील मंजूर केली आहे. पंतप्रधान कार्यालयाने ट्विट केले; "उत्तराखंडच्या चकराता येथे झालेला रस्ते अपघात अत्यंत दुःखद आहे. सरकार आणि स्थानिक प्रशासनाकडून मदत आणि बचाव कार्य सुरू आहे. या दुर्घटनेत ज्यांनी आपल्या प्रियजनांना गमावले आहे त्यांच्याप्रती माझ्या शोकसंवेदना. यासोबतच मी जखमींच्या प्रकृतीत लवकरात लवकर सुधारणा होवो ही कामना करतो: पंतप्रधान मोदी उत्तराखंडमधील चकराता येथे झालेल्या दुर्घटनेत मृत्युमुखी पडलेल्यांच्या वारसाला पंतप्रधान राष्ट्रीय मदत निधीतून प्रत्येकी 2 लाख रुपये तर जखमींना प्रत्येकी 50,000 सानुग्रह मदत दिली जाणार आहे.- पंतप्रधान नरेंद्र मोदी"
अभियंता दिनानिमित्त पंतप्रधानांनी अभियंत्यांना दिल्या शुभेच्छा; एम. विश्वेश्वरय्या यांच्या जयंतीनिमित्त पंतप्रधानांनी वाहिली आदरांजली

अभियंता दिनानिमित्त पंतप्रधान नरेंद्र मोदी यांनी अभियंत्यांना शुभेच्छा दिल्या आहेत. एम. विश्वेश्वरय्या यांच्या जयंतीनिमित्त पंतप्रधानांनी त्यांना आदरांजली वाहिली. “कठोर परिश्रम आणि दृढनिश्चय म्हणजे अभियंता. त्यांच्या अभिनवतेशिवाय, उमेदीशिवाय मानवी प्रगती अधुरी ठरेल. अभियंता दिनानिमित्त शुभेच्छा आणि कठोर परिश्रम करणाऱ्या सर्व अभियंत्यांना शुभेच्छा. आदर्श अभियंते सर एम विश्वेश्वरय्या यांच्या जयंतीनिमित्त त्यांना आदरांजली.” असे पंतप्रधानांनी म्हटले आहे.
पंतप्रधानांनी घेतला ‘नमामी गंगे’ कार्यक्रमाचा आढावा

पंतप्रधान नरेंद्र मोदी यांनी गुरुवारी सायंकाळी ‘नमामी गंगे’ या कार्यक्रमाचा आढावा घेतला. यावेळी संबंधित विभागाचे वरिष्ठ अधिकारी उपस्थित होते. या कार्यक्रमामध्ये सरकारने आत्तापर्यंत कोणकोणती कामे कशा पद्धतीने करण्यात आली, याचे सादरीकरण करण्यात आले. गंगेच्या काठावरील गावांमध्ये सांडपाणी प्रक्रिया प्रकल्पांची क्षमता वाढविण्यात आली आहे, अशी माहिती यावेळी देण्यात आली. हरिव्दार, कानपूर, अलाहाबाद, वाराणसी, पाटणा, भागलपूर, हावडा, आणि कोलकाता या प्रमुख ठिकाणी गंगा दूषित होऊ नये म्हणून उपाययोजना करण्यात आली असल्याची माहिती यावेळी देण्यात आली. गंगेच्या काठावरील खेडे गावांमध्येही सांडपाण्याची व्यवस्था योग्य प्रकारे केल्याची माहिती यावेळी देण्यात आली. या बैठकीला पंतप्रधान कार्यालयाचे अधिकारी, नीति आयोगाचे अधिकारी, जल संसाधन कार्यालय, पेयजल मंत्रालय, तसेच स्वच्छ गंगा आणि मध्यवर्ती प्रदूषण नियंत्रण मंडळाचे अधिकारी उपस्थित होते.
इटलीमधील  रोम येथे आयोजित जी -20 परिषदेच्या निमित्ताने, पंतप्रधान मोदी यांनी घेतली इंडोनेशियाचे राष्ट्राध्यक्ष  जोको विडोडो यांची भेट

इटलीमधील रोम येथे आयोजित जी –20 परिषदेच्या निमित्ताने , 31 ऑक्टोबर 2021 रोजी पंतप्रधान श्री. नरेंद्र मोदी यांनी इटलीमध्ये इंडोनेशियाचे राष्ट्राध्यक्ष श्री जोको विडोडो यांची भेट घेतली. पुढील वर्षी होणाऱ्या G20 चे अध्यक्षपद इंडोनेशियाला मिळाल्याबद्दल पंतप्रधान मोदी यांनी इंडोनेशियाचे अभिनंदन केले.आणि ट्रोइकाचा भाग म्हणून इंडोनेशियासोबत काम करण्याची भारताची तयारी असल्याचे आश्वासन दिले. उभय नेत्यांनी भारत-इंडोनेशिया सर्वसमावेशक धोरणात्मक भागीदारीच्या अलीकडील प्रगतीसंदर्भात चर्चा केली.उभय नेत्यांनी कोविड-19 महामारीच्या काळात एकमेकांना दिलेल्या दृढ पाठिंब्याची प्रशंसा केली आणि महामारी पश्चात पूर्वस्थितीत येण्यासाठी सहकार्य करण्याबाबत सहमती दर्शवली. त्यांनी इंडो-पॅसिफिक सहकार्याच्या महत्त्वावरही भर दिला. उभय देशांमधील द्विपक्षीय व्यापार आणि गुंतवणूक बळकट करण्यासाठी आणि दोन्ही देशातील लोकांचा परस्परांशी संवाद वाढविण्यासाठी दोन्ही नेत्यांनी वचनबद्धता दर्शवली. हवामान बदलाविरोधात लढा देण्यासाठी , विशेषत: हवामानविषयक उपक्रमांना अर्थसाहाय्य करण्याच्या वचनबद्धतेच्या अंमलबजावणीच्या गरजेवरही चर्चा झाली.
स्वामी आत्मस्थानंदाजींच्या निधनाबद्दल पंतप्रधानांनी शोक व्यक्त केला

पंतप्रधान नरेंद्र मोदी यांनी स्‍वामी आत्मस्थानंदाजीच्या निधनाबद्दल शोक व्यक्त केला आहे. “स्वामी आत्मस्थानंदाजींच्या निधनामुळे माझी वैयक्तिक हानी झाली आहे. माझ्या आयुष्यातील खूप महत्वपूर्ण काळ मी त्यांच्यासोबत व्यथित केला आहे. स्वामी आत्मस्थांनदाजी अमाप ज्ञानाचे धनी होते. त्यांचे आदर्श व्यक्तिमत्व अनेक पिढयांच्या स्मरणात राहिल. मी जेव्हा कधी कोलकत्याला जायचो तेव्हा नेहमीच स्वामी आत्मस्थानंदाजींचे आशीर्वाद घेण्यासाठी जायचो. स्वामी विवेकानंद यांनी स्थापन केलेल्या रामकृष्ण मिशनचे अध्यक्ष म्हणून कार्यरत असताना त्यांनी अथक कार्य केले आणि त्याचा प्रचार जगभर केला” असे पंतप्रधानांनी आपल्या शोक संदेशात म्हटले आहे.
पंतप्रधानांनी पीक विमा योजनेसंबधी शेतकऱ्यास लिहीले पत्र

बियाणांपासून बाजारापर्यंत शेतकऱ्यांची प्रत्येक अडचण दूर करण्यासाठी सतत प्रयत्न : पंतप्रधान पंतप्रधान नरेंद्र मोदी यांचा दिनक्रम अगदी भरगच्च असतो, पण अगदी तुरळक लोकांनाच माहिती असेल की जेव्हा त्यांना संधी मिळते तेव्हा आपल्या व्यग्र दिनक्रमातून वेळ काढून ते लोकांची पत्रे वा संदेशांना उत्तरे देण्यात हयगय करत नाहीत. असेच एक पत्र मिळाले आहे, उत्तराखंडातील नैनीतालच्या खीमानंद यांना. त्यांनी नरेंद्र मोदी ॲप (नमो ॲप) च्या माध्यमातून पंतप्रधानांना संदेश पाठवून पंतप्रधान पीक विमा योजनेची पाच वर्षे पूर्ण झाल्याबद्दल तसेच सरकारच्या इतर प्रयत्नांबद्दल शुभेच्छा दिल्या होत्या. आता पंतप्रधानांनी खीमानंद यांना पत्र लिहून आपले मौल्यवान विचार मांडल्याबद्दल धन्यवाद दिले आहेत. “कृषीसहित अन्य विविध क्षेत्रात सुधारणा व देशाला विकासाच्या नव्या उंचीवर घेऊन जाण्यासाठी सरकारकडून केल्या जाणाऱ्या प्रयत्नांवर आपण आपले मौल्यवान विचार मांडलेत त्याबद्दल आभार. असे आत्मीय संदेश मला प्राणपणाने देशसेवेला जोडून घेण्यासाठी नवीन ऊर्जा पुरवतात”, असे पंतप्रधान मोदी यांनी पत्रात म्हटले आहे. पंतप्रधान पीक विमा योजनेच्या यशाचा उल्लेख करताना पंतप्रधानांनी म्हटले आहे की “हवामानातील अनिश्चिततेशी जोडली गेलेली जोखीम कमी करून शेतकरी बंधुभगिनींच्या आर्थिक हिताचे संरक्षण करण्याच्या कामी पंतप्रधान पीक विमा योजना सातत्याने प्रमुख भूमिका बजावत आहे. शेतकरी लाभाच्या या विमा योजनेचा फायदा आज कोट्यवधी शेतकरी घेत आहेत. “ शेती व शेतकरी कल्याणाचा संकल्प सोडलेल्या सरकारच्या प्रयत्नांचा उल्लेख करत पंतप्रधान मोदींनी पत्रात पुढे लिहीले आहे की, “मागील पाच वर्षात व्यापक संरक्षण व पारदर्शक दावा निकाल प्रक्रियेच्या माध्यमातून ही योजना शेतकरी कल्याणाशी समर्पित आमच्या संकल्पित प्रयत्नांचे व ठाम निश्चयाचे प्रमुख उदाहरण बनून उभी आहे.आज बियाणांपासून बाजारापर्यंत शेतकरी बंधूभगिनींच्या लहानमोठ्या अडचणी दूर करण्यासाठी तसेच अन्नदात्याची समृद्धी व शेतीची प्रगती निश्चित करण्यासाठी सतत प्रयत्न केले जात आहेत.” याबरोबरच देशाच्या प्रगतीत देशवासियांचे योगदान व त्यांची भूमिका यांची स्तुती करताना पंतप्रधानांना लिहिले आहे की, “सर्वांगिण व सर्वस्पर्शी विकासाचा दृष्टीकोन घेऊन देश आज एक सशक्त, समृद्ध व आत्मनिर्भर भारताच्या निर्माणाकडे वेगाने मार्गक्रमणा करत आहे. सर्व देशवासियांच्या विश्वासाच्या उर्जेने देश राष्ट्रीय लक्ष्य साधण्यासाठी एकनिष्ठ आहे आणि देशाला जगात एका नवीन उंचीवर घेऊन जाण्यासाठी आपले प्रयत्न यापुढे आधिक वेग घेतील याचा मला पूर्ण विश्वास आहे” याआधी खीमानंद यांनी पंतप्रधान मोदींना आपल्या संदेशात पीक विमा योजनेने पाच यशस्वी वर्षे पूर्ण केल्याबद्दल शुभेच्छा दिल्या होत्या. पंतप्रधानांच्या नेतृत्वाखाली सरकार विविध कल्याणकारी योजनांच्या माध्यमातून नागरिकांची उन्नती व राष्ट्राची प्रगती व्हावी यासाठी सातत्याने प्रयत्न करत आहे असेही खीमानंदांनी म्हटले होते.
तामिळनाडूमधल्या बस दुर्घटनेबाबत पंतप्रधानांनी व्यक्त केला शोक

तामिळनाडूतल्या तिरुपूर जिल्ह्यातील बस दुर्घटनेत झालेल्या जीवितहानीबद्दल पंतप्रधानांनी शोक व्यक्त केला आहे. ‘तामिळनाडूतल्या तिरुपूर जिल्ह्यात झालेल्या बस दुर्घटनेमुळे व्यथित झालो आहे. दु:खी कुटुंबियांच्या दु:खात मी सहभागी आहे. दुर्घटनेत जे जखमी झाले आहेत ते लवकरात लवकर बरे होतील, अशी आशा बाळगतो’, असे पंतप्रधानांनी म्हटले आहे.
पंतप्रधान मोदी यांच्याकडून शी जिनपिंग यांचे दूरध्वनीवरून अभिनंदन

चीनच्या राष्ट्राध्यक्षपदी पुन्हा एकदा निवाढून आल्याबद्दल पंतप्रधान नरेंद्र मोदी यांनी आज शी जिनपिंग यांचे दूरध्वनीवरून अभिनंदन केले. एकविसावे शतक ‘आशियाचे शतक’ म्हणून सिद्ध करायचे असेल, तर भारत आणि चीन या आशियातल्या दोन महासत्तांचे परस्पर संबंध उत्तम राहणं अत्यंत आवश्यक आहे, यावर दोन्ही नेत्यांनी सहमती व्यक्त केली. परस्पर हितसंबंधांच्या प्रादेशिक आणि आंतरराष्ट्रीय मुद्द्यांवर वेळोवेळी संवाद सुरूच ठेवण्याविषयी मोदी आणि जिनपिंग यांनी सहमती दर्शवली.
अंकारातील  बॉम्बस्फोट प्रकरणी पंतप्रधानांकडून  दु:ख व्यक्त

तुर्कस्थानातल्या अंकारा येथे झालेल्या बॉम्बस्फोटात मृत्युमुखी पडलेल्यांबद्दल पंतप्रधान नरेंद्र मोदी यांनी तीव्र दु:ख व्यक्त केले आहे. अंकारातील बॉम्बस्फोटात झालेल्या जिवितहानीमुळे अपार दु:ख होत आहे. मृत्युमुखी पडलेल्यांच्या कुटुंबियांच्या दु:खात सहभागी असून, जखमी व्यक्तींच्या प्रकृतीत लवकरात लवकर सुधारणा व्हावी, असे पंतप्रधानांनी म्हटले आहे.
जे जयललिता यांच्या जयंतीनिमित्त पंतप्रधानांनी त्यांचे स्मरण केले

नवी दिल्ली, 24 फेब्रुवारी 2021 पंतप्रधान नरेंद्र मोदी यांनी आज जे. जयललिता यांच्या जयंतीनिमित्त त्यांचे स्मरण केले. “जयललिता जी यांच्या जयंतीनिमित्त त्यांचे स्मरण करतो. त्यांची लोकाभिमुख धोरणे आणि शोषितांना सक्षम बनवण्याचे प्रयत्न प्रशंसनीय होते. त्यांनी आपली नारी शक्ती सक्षम करण्यासाठी उल्लेखनीय प्रयत्न केले. त्यांच्याशी अनेकदा साधलेला संवाद स्मरणात राहील.” असे पंतप्रधान एका ट्विटमध्ये म्हणाले.
‘आंतरराष्ट्रीय सहकार्यासाठी सागरी सुरक्षा वाढवणे’ यावरील संयुक्त राष्ट्र सुरक्षा परिषद उच्च स्तरीय खुल्या चर्चेत पंतप्रधानांनी मांडलेले विचार

महामहीम, सागरी सुरक्षेवरील या महत्वपूर्ण चर्चेत सहभागी झाल्याबद्दल तुम्हा सर्वांना धन्यवाद. मी सरचिटणीसांचा सकारात्मक संदेश आणि  धन्यवाद।
दल सरोवरात भारताचे पहिले तरंगते आर्थिक साक्षरता शिबिर आयोजित केल्याबद्दल पंतप्रधानांनी आयपीपीबीचे केले कौतुक

पंतप्रधान नरेंद्र मोदी यांनी निवेशक दीदींच्या नेतृत्वाखाली जम्मू आणि काश्मीरमध्ये श्रीनगर येथील दल सरोवरात भारतातील पहिले तरंगते वित्तीय साक्षरता शिबिर आयोजित केल्याबद्दल आयपीपीबीचे कौतुक केले आहे. इंडिया पोस्ट पेमेंट्स बँकेच्या ट्विटला उत्तर देताना पंतप्रधान म्हणाले; “महिला सक्षमीकरणाला पुढे नेणारा एक स्तुत्य उपक्रम!”
गणितज्ञ डॉ. वसिष्ठ नारायण सिंह यांच्या निधनाबद्दल पंतप्रधानांकडून शोक व्यक्त

गणितज्ञ डॉ. वसिष्ठ नारायण सिंह यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. डॉ. वसिष्ठ नारायण सिंह यांच्या निधनाचे वृत्त ऐकून दु:ख झाले. त्यांच्या निधनामुळे देशातल्या ज्ञान-विज्ञान क्षेत्रातली एक विलक्षण प्रतिभा लोप पावली आहे. विनम्र श्रद्धांजली असे पंतप्रधानांनी म्हटले आहे.
राष्ट्रीय छात्र सेना आणि टॅब्लो कलाकारांशी पंतप्रधानांनी साधला संवाद

प्रजासत्ताक दिनानिमित्त राजधानी दिल्लीत आलेल्या राष्ट्रीय छात्र सेना, एनएसएसचे छात्र, आदिवासी अतिथी आणि टॅब्लो कलाकारांशी पंतप्रधान नरेंद्र मोदी यांनी संवाद साधला. तीन मूर्ती इथे एनसीसी छात्रांशी संवाद साधताना पंतप्रधानांनी भारताच्या विविधतेविषयी बोलण्याबरोबरच युवक, देशात परिवर्तन घडवून आणू शकतात, असा विश्वास व्यक्त केला. एकमेकांकडून शिकण्यासारखे खूप असते, असे सांगुन आपल्या भोवतालचे बदल स्वीकारणे महत्वाचे असल्याचे पंतप्रधान म्हणाले. देशाच्या सशस्त्र दलाचा देशाला अभिमान आहे. देशाची सेवा करणाऱ्या शुरवीरांविषयी अधिक जाणून घ्यायला हवे. देशासाठी प्राणांचे बलिदान देणारे अनेक पोलीस आहेत, त्यांच्या बलिदानाविषयी जाणुन घेणे महत्वाचे आहे, असे पंतप्रधान म्हणाले. स्वच्छतेचे महत्वही पंतप्रधानांनी विषद केले. महात्मा गांधीजींचे स्वच्छ भारताचे स्वप्न पूर्ण करणे हे आपले कर्तव्य असल्याचे पंतप्रधानांनी सांगितले. यावर्षीच्या प्रजासत्ताक दिन सोहळ्यात 10 देशांचे नेते सहभागी होणार असल्याने हा प्रजासत्ताक दिन विशेष असल्याचेही त्यांनी नमूद केले.
पीएम केअर्सच्या माध्यमातून ऑक्सिकेअर यंत्रणेची 1.5 लाख एकके खरेदी होणार

डीआरडीओ अर्थात संरक्षण संशोधन आणि विकास संस्थेने विकसित केलेल्या 'ऑक्सिकेअर' यंत्रणेची 1,50,000 एकके, 322.5 कोटी रुपये खर्चून खरेदी करण्यास पीएम केअर्स निधीने मान्यता दिली आहे. एसपीओटू म्हणजेच रुग्णाच्या रक्तातील प्राणवायूची पातळी समजून घेऊन त्यानुसार पुरवठा केला जात असलेल्या प्राणवायूचा प्रवाह नियंत्रित करणारी ही सर्वंकष यंत्रणा डीआरडीओने विकसित केलेली आहे. या यंत्रणेचे दोन प्रकार तयार करण्यात आले आहेत. प्राथमिक प्रकारात प्राणवायूचा 10 लिटरचा सिलेंडर, दाब व प्रवाह-नियंत्रक, आर्द्रताजनक आणि नाकातील नळी यांचा समावेश आहे. या मानवचलित प्रकारामध्ये एसपीओटूच्या आकड्यानुसार प्राणवायू प्रवाहाच्या नियमनाचे माणसाला करावे लागते. तर दुसऱ्या 'स्वयंप्रज्ञ' प्रकारात प्राणवायूच्या प्रवाहाचे स्वयंचलित नियमन होते. यासाठी अल्पभार नियामक, इलेक्ट्रॉनिक नियंत्रण प्रणाली आणि एसपीओटू प्रोब (रुग्णाला जोडावयाचे साधन) या उपकरणांच्या मदतीने आपोआपच प्राणवायूच्या प्रवाहाचे नियमन केले जाते. एसपीओटूवर आधारित प्राणवायू पुरवठा यंत्रणेमुळे रुग्णाच्या रक्तातील प्राणवायूच्या पातळीनुसार प्राणवायूचा उचित वापर केला जाऊ शकतो. परिणामी प्राणवायूचे सिलेंडर अधिक टिकू शकतात. "रक्तातील प्राणवायूची पातळी किती असता रुग्णाला प्राणवायूचा पुरवठा सुरु झाला पाहिजे?" ही मर्यादा आरोग्य कर्मचाऱ्यांना समायोजित (ऍडजस्ट) करायची असते. एसपीओटू पातळीवर यंत्रणेचे सातत्याने लक्ष असते व ती पातळी सतत दाखविलीही जाते. या यंत्रणेमुळे नित्याची मोजणी आणि ऑक्सिजन प्रवाहाचे मानवी समायोजन करण्याची गरज रद्दबातल होऊन आरोग्य कर्मचाऱ्यांवरील भार आणि त्यांचा रुग्णांशी संपर्क कमी होण्यास मदत होते. तसेच यामुळे दूर-वैद्यकसल्ला देणेही शक्य होते. स्वयंचलित यंत्रणेत असलेली आणखी महत्त्वाची सुविधा म्हणजे धोक्याच्या परिस्थितीत वाजविण्यात येणारी इशाराघंटा. रुग्णाची एसपीओटू पातळी खालावत जाणे किंवा यंत्रणेकडून रुग्णाच्या शरीराला जोडलेले 'प्रोब' सुटून जाणे- अशा धोकादायक परिस्थितीत स्वयंचलित यंत्राकडून वाजणाऱ्या इशाराघंटेमुळे मोठा धोका टाळता येऊ शकतो. ही ऑक्सिकेअर यंत्रणा गृह-विलगीकरण, विलगीकरण केंद्रे, कोविड देखभाल केंद्रे आणि रुग्णालयांमध्ये वापरली जाऊ शकते. नॉन-रिब्रीदर प्रकारचे प्राणवायू पुरवठ्यास उपयुक्त असे मास्क हे या ऑक्सिकेअर यंत्रणेचाच एक भाग असून यामुळे प्राणवायूची 30-40% बचत होते. डीआरडीओने भारतातील अनेक उद्योगाना हे तंत्रज्ञान पुरविले असून त्यांच्यामार्फत देशभरात वापरता येण्याच्या दृष्टीने ऑक्सिकेअर यंत्रणांचे उत्पादन होणार आहे. सध्याच्या वैद्यकीय प्रोटोकॉलनुसार कोविड-19 ची तीव्र लक्षणे असणाऱ्या व गंभीर अशा सर्व रुग्णांसाठी प्राणवायू-उपचार प्रणाली वापरावी अशी शिफारस करण्यात आली आहे. प्राणवायू निर्मितीची सद्यस्थिती पाहता, तसेच वाहतूक आणि साठवणूक स्थिती विचारात घेता, ऑक्सिजन सिलेंडर अतिशय प्रभावी व उपयुक्त ठरल्याचे दिसून येते. आता कोविडच्या बहुसंख्य रुग्णांना प्राणवायू उपचार प्रणालीची गरज भासत आहे. हे लक्षात घेता, प्राणवायू पुरविणारी केवळ एकाच प्रकारची यंत्रणा उपलब्ध असणे व्यवहार्य नाही. कारण त्यासंबंधीची प्राथमिक सामग्री तयार करणारे सर्व कारखाने आता सध्याच्या पेक्षा अधिक उत्पादन करू शकणार नाहीत. अशा परिस्थितीत यंत्रणांचे वैविध्य हा चांगला पर्याय ठरू शकतो. कार्बन-मँगनीज-पोलादाचे सिलेंडर तयार करणाऱ्या कारखान्यांची आताची क्षमता मर्यादित आहे. त्यामुळे पर्याय म्हणून डीआरडीओने हलक्या द्रव्यापासून बनविलेले व सहज हलवता येतील असे सिलेंडर विकसित केले असून, सध्याच्या सिलेंडरना तो उत्तम पर्याय ठरू शकतो.
भारत आणि ताजिकिस्तान यांच्यात सीमा शुल्क बाबतीत सहकार्य आणि परस्पर साहाय्यावरील कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि ताजिकिस्तान यांच्यात सीमा शुल्क बाबतीत सहकार्य आणि परस्पर साहाय्यावरील करारावर स्वाक्षरी करायला आणि मान्यता द्यायला मंजुरी दिली. सीमाशुल्क गुन्हे रोखण्यासाठी आणि त्यांचा तपास करण्यासाठी संबंधित माहिती उपलब्ध होण्यास या करारामुळे मदत होईल. तसेच या करारामुळे उभय देशांमध्ये व्यापार सुलभ होण्यास आणि सीमाशुल्क विभागांकडून मंजुरी मिळण्यास मदत होईल.
आयआयटी मद्रासच्या 56व्या दीक्षांत समारंभात पंतप्रधानांचे संबोधन

आयआयटी मद्रासच्या 56व्या दीक्षांत समारंभात पंतप्रधान नरेंद्र मोदी यांनी आज संबोधित केले. आपल्यासमोर आज भारताचे छोटे रुप आणि नव भारताचे चैतन्य आहे. इथे उत्साह आणि सकारात्मकता आहे. तुमच्या डोळ्यात मला भविष्याची स्वप्ने दिसत आहेत, भारताचे भविष्य मला त्यात दिसत आहे. पदवी प्राप्त विद्यार्थ्यांचे त्यांच्या पालकांचे आणि शिक्षकांचे तसेच सहाय्यक कर्मचाऱ्यांचेही त्यांनी अभिनंदन केले. सहाय्यक कर्मचाऱ्यांच्या भूमिका आपल्याला अधोरेखित करायची आहे. आपले जेवण करणारा वर्ग आणि वसतीगृह शांतपणे स्वच्छ ठेवणारा हा वर्ग आहे. भारताच्या युवा वर्गाच्या क्षमतेवर विश्वास आहे. अमेरिका दौऱ्यादरम्यानच्या चर्चेत एक समान धागा होता तो म्हणजे नव भारताविषयीच्या आशा. भारतीय समुदायाने जगात विशेषत: विज्ञान, तंत्रज्ञान आणि नाविन्यता या क्षेत्रात आपला ठसा उमटवला आहे. यातले अनेक आपले आयआयटीतले वरिष्ठ आहेत. जगात ब्रँड इंडिया आपण दृढ करत आहात. आज भारत 5 ट्रिलियन डॉलर्सची अर्थव्यवस्था होण्यासाठी प्रयत्न करत आहे. नाविन्यता, तंत्रज्ञानाची आकांक्षा यामुळे हे स्वप्न पूर्ण होईल, अर्थशास्त्र आणि उपयुक्तता यांचा सुंदर मिलाफ म्हणजे भारतातली नाविन्यता आणि कल्पकता असल्याचे पंतप्रधान म्हणाले. देशात नाविन्यता आणि संशोधनाला पोषक व्यवस्था निर्माण करण्यासाठी काम सुरु आहे. अनेक संस्थांमधे अटल इनक्युबेशन केंद्र निर्माण करण्यात येत आहेत. आता पुढचे पाऊल म्हणजे स्टार्ट अपसाठी बाजारपेठ शोधण्याचे आहे. आपल्या कठोर मेहनतीने अशक्य ते शक्य केले आहे. आपल्यापुढे अनेक संधी आहेत, त्या सर्वच सहजसाध्य नाहीत. मात्र स्वप्ने पाहणे सोडू नका, स्वत:लाच आव्हान देत रहा. त्यामुळे स्वत:त सुधारणा घडते असे पंतप्रधान म्हणाले. आपण कुठे काम करता, कोठे राहता याने फरक न पडता आपल्या मातृभूमीच्या गरजा सदैव ध्यानात ठेवा. आपले काम, संशोधन, नाविन्यता आपल्या मातृभूमीसाठी कसे उपयुक्त ठरेल, याचा विचार ठेवा. ही सामाजिक जबाबदारी आहे. आज एक समाज म्हणून आपण एकदाच वापरता येणाऱ्या प्लास्टिकपासून मुक्ती मिळवायला हवी. या एकदाच वापरता येणाऱ्या प्लॅस्टिकचे दुरुपयोग टाळून, पर्यावरणस्नेही काय पर्याय असेल, यासाठी आपल्यासारख्या युवापिढीकडे आम्ही पाहत आहोत, तंत्रज्ञानाबरोबर डाटा विज्ञान, वर्तनात्मक शास्त्र आले, तर उत्तम निकाल हाती येऊ शकतो, असे पंतप्रधान म्हणाले. लोकांचे दोन प्रकार असतात एक म्हणजे जे जगतात आणि एक आहेत, ज्यांचे अस्तित्व असते, हे स्वामी विवेकानंदाचे विचार मांडत जे इतरांसाठी जगतात त्यांचे आयुष्य आनंदी आणि परीपूर्ण असते असे पंतप्रधान म्हणाले. शिक्षण ही सतत सुरु राहणारी प्रक्रिया आहे, असे सांगून या संस्थेबाहेर गेल्यानंतरही शिक्षण सुरु ठेवा, असे आवाहन त्यांनी विद्यार्थ्यांना केले.
टेबल टेनिसमध्ये पुरुष एकेरीत सुवर्णपदक जिंकल्याबद्दल शरथ कमलचे पंतप्रधानांनी अभिनंदन केले

नवी दिल्‍ली, 8 ऑगस्‍ट 2022 बर्मिंघम येथे राष्ट्रकुल क्रीडा स्पर्धा 2022 मध्ये टेबल टेनिसमध्ये पुरुष एकेरीत सुवर्णपदक जिंकल्याबद्दल शरथ कमलचे पंतप्रधान नरेंद्र मोदी यांनी अभिनंदन केले आहे. पंतप्रधानांनी ट्विट मध्ये म्हटले आहे; “@sharathkamal1 ने पटकावलेले सुवर्णपदक इतिहासात खूप खास म्हणून नोंदले जाईल. त्याने संयम, दृढनिश्चय आणि लवचिकतेची ताकद दाखवली आहे. त्याने उत्कृष्ट कौशल्य देखील दाखवून दिले. हे पदक भारतीय टेबल टेनिससाठी एक मोठी चालना आहे. त्याचे अभिनंदन आणि शुभेच्छा . #Cheer4India.”
नागरी हवाई वाहतूक क्षेत्राविषयी चर्चा करण्यासाठी पंतप्रधान मोदींनी घेतली आढावा बैठक

भारतीय नागरी हवाई वाहतूक क्षेत्राला अधिक कार्यक्षम बनविण्यात मदत करू शकणार्‍या धोरणांचा आढावा घेण्यासाठी पंतप्रधान नरेंद्र मोदी यांनी सर्वसमावेशक बैठक घेतली. भारतीय हवाई अवकाशाचा परिणामकारक वापर करण्यात यावा जेणेकरून उड्डाण कालावधी कमी होऊन त्याचा फायदा प्रवाशांना होईल तसेच सैन्य व्यवहार विभागाच्या निकट सहकार्याने विमान कंपन्यांच्या खर्चातही बचत व्हायला मदत होईल अशाप्रकारचा निर्णय यावेळी घेण्यात आला. अधिक महसूल निर्मितीसाठी तसेच विमानतळांवर अधिक कार्यक्षमता आणण्यासाठी नागरी हवाई वाहतूक मंत्रालयाला निविदा प्रक्रिया तीन महिन्यांत सुरू करून पीपीपी (क्रय शक्ती समानता) तत्त्वावर आणखी 6 विमानतळ देण्याची प्रक्रिया वेगवान करण्यास सांगण्यात आले आहे. ई-डीजीसीए (नागरी हवाई वाहतूक महासंचालनालय) प्रकल्पाचा आढावाही घेण्यात आला. हा प्रकल्प डीजीसीएच्या कार्यालयात अधिक पारदर्शकता आणेल आणि विविध परवाने / परवानग्यांसाठी प्रक्रिया वेळ कमी करून सर्व संबंधितांना मदत करेल. नागरी हवाई वाहतूक मंत्रालय आणि त्याअंतर्गत असलेल्या संस्थांचे सर्व सुधारित उपक्रम कालबद्ध पद्धतीने पुढे जावेत असा निर्णयही घेण्यात आला. या बैठकीला गृहमंत्री, वित्तमंत्री, नागरी हवाई वाहतूक मंत्रालयाचे राज्यमंत्री, वित्त राज्यमंत्री आणि भारत सरकारचे वरिष्ठ अधिकारी उपस्थित होते.
उत्कल दिवसानिमित्त पंतप्रधान नरेंद्र मोदी यांनी ओदिशाच्या जनतेला शुभेच्छा दिल्या

पंतप्रधान नरेंद्र मोदी यांनी उत्कल दिवसानिमित्त ओदिशातल्या जनतेला शुभेच्छा दिल्या आहेत. “उत्कल दिनानिमित्त मी ओदिशातल्या प्रेमळ आणि दीर्घोद्योगी लोकांना शुभेच्छा देत आहे. ओदिशाचा विकास नवी उंची गाठेल, अशी आशा व्यक्त करतो”, असे पंतप्रधानांनी म्हटले आहे.
आयुष मंत्रालय आणि जागतिक आरोग्य संघटना यांच्यात पारंपरिक औषध क्षेत्रातील सहकार्याबाबतच्या कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आयुष मंत्रालय आणि जागतिक आरोग्य संघटना यांच्यात औषध क्षेत्रातील सहकार्याबाबत करार करायला आज मंजुरी दिली. जागतिक आरोग्य संघटनेबरोबर दीर्घकालीन सहकार्यामुळे आयुष प्रणालीला आंतरराष्ट्रीय स्वीकृती मिळेल तसेच शिक्षण, कौशल्य विकास, कार्यशाळा, प्रकाशन आणि देवाणघेवाण कार्यक्रमांच्या माध्यमातून आयुष औषध प्रणालीबाबत जागरुकता निर्माण व्हायला मदत होईल. तसेच सदस्य देशांमध्ये आयुष प्रणालीच्या माहितीचा प्रसार आणि जागतिक आरोग्य संघटना पारंपारिक औषध धोरण 2014-2023च्या अंमलबजावणीत सुसूत्रता आणण्यास मदत होईल. एकत्रित कार्यासाठी येणारा खर्च आयुष मंत्रालयाच्या सध्याच्या योजनांतर्गत असलेल्या अर्थसंकल्पीय तरतुदीतून केला जाईल. उभय पक्षांमध्ये करारावर स्वाक्षऱ्या झाल्यावर एकत्रित कार्य सुरु होईल. दीर्घकालीन सहकार्यातील पहिले पाऊल म्हणून भारत आरोग्य संघटनेला पुढील तांत्रिक कागदपत्रे विकसित करायला सांगेल, ज्यामुळे भारतीय प्रणालींना आंतरराष्ट्रीय मान्यता मिळायला मदत होईल. 1. योगामधील प्रशिक्षणासाठी निकष 2. आयुर्वेदामधील वैद्यकीय सेवेसाठी निकष 3. युनानी औषध पध्दतीसाठी निकष 4. पंचकर्म पध्दतीसाठी निकष दीर्घकालीन सहकार्याअंतर्गत, पारंपारिक आणि पूरक औषधांना प्रोत्साहन देण्यासाठी उभय पक्षांकडून परस्परांना पूरक उपक्रम हाती घेतले जातील. या कराराचा लाभ आयुष प्रणालीचा अभ्यास करणाऱ्यांना होईल.
पंतप्रधानांनी म्वालिमू न्येरेरे यांना 100 व्या जयंतीनिमित्त वाहिली श्रद्धांजली

नवी दिल्ली, 13 एप्रिल 2022 पंतप्रधान, नरेंद्र मोदी यांनी महान नेते आणि भारताचे मित्र, म्वालिमू न्येरेरे यांना त्यांच्या 100 व्या जयंतीनिमित्त आदरांजली वाहिली आहे. म्वालिमू न्येरेरे यांची एकता आणि समानतेची तत्त्वे आजही प्रासंगिक आहेत. त्यांचे जीवन आणि कार्य आपल्या सर्वांसाठी सतत प्रेरणादायी राहील, असे मोदी म्हणाले. आपल्या ट्विट संदेशात पंतप्रधान म्हणाले; "म्वालिमू न्येरेरे यांचे जीवन आणि त्यांचे कार्य आपल्या सर्वांसाठी निरंतर प्रेरणादायी आहे. त्यांनी सांगितलेली एकता आणि समानतेची तत्त्वे आजही प्रासंगिक आहेत. भारताचे महान नेते आणि मित्र म्वालिमू न्येरेरे यांना त्यांच्या 100 व्या जयंतीनिमित्त माझी श्रद्धांजली."
डेन्मार्कच्या पंतप्रधानपदी पुन्हा निवड झाल्याबद्दल पंतप्रधान नरेंद्र मोदी यांनी केले मेटे फ्रेडरिक्सन यांचे अभिनंदन.

डेन्मार्कच्या पंतप्रधानपद म्हणून मेटे फ्रेडरिक्सन पुन्हा निवडून आल्या आहेत. त्याबदल पंतप्रधान नरेंद्र मोदी यांनी त्यांचे अभिनंदन केले आहे. पंतप्रधानांचा ट्विट संदेश; ‘डेन्मार्कच्या पंतप्रधानपदी पुन्हा निवड झाल्याबद्दल मेटे फ्रेडरिक्सन यांचे हार्दिक अभिनंदन. भारत-डेन्मार्कमधली हरित धोरणात्मक भागीदारी अधिक दृढ व्हावी यासाठी परस्परांमधले सहकार्य यापुढेही कायम राखण्यासाठी आपण उत्सुक आहोत @Statsmin’.
जागतिक युवा कौशल्य दिनानिमित्त पंतप्रधान संबोधित करणार

पंतप्रधान नरेन्द्र मोदी उद्या जागतिक युवा कौशल्य दिनाच्या निमित्ताने एक व्हिडीओ संदेश प्रसारित करणार आहेत. कौशल्य भारत मिशन सुरू करण्यात आल्याचा पाचवा वर्धापनदिन म्हणून हा दिवस साजरा होत आहे. कौशल्य विकास आणि नवउद्योजकता मंत्रालयातर्फे या दिवशी एका डिजिटल परिषदेचे आयोजन करण्यात येत आहे. पार्श्वभूमी: कौशल्य भारत मिशन ही भारत सरकारने सुरू केलेली योजना आहे. देशातील युवा वर्गाला अर्थार्जनाला उपयुक्त अशी कौशल्ये देऊन सक्षम करणे आणि त्यांच्या कामाच्या ठिकाणची त्यांची उत्पादकता अधिक वाढवणे हा यामागचा हेतू आहे. कौशल्य भारत अंतर्गत अनेकविध क्षेत्रातील अभ्यासक्रम दिले जातात. हे अभ्यासक्रम उद्योगविश्वाची मानके तसेच राष्ट्रीय कौशल्य पात्रता संरचना अंतर्गत सरकारने ठरवलेली मानके या दोन्हीशी सुसंगत आहेत. व्यावसायिक स्तराचे काम करण्यावर भर देता यावा आणि उमेदवाराची तंत्रज्ञान कुशलता वाढून कामाच्या प्रथम दिवसापासून त्याला उपयुक्त कामाचं उत्पादन देता येणं शक्य व्हावं, जेणेकरून कंपन्यांना त्याला कामासाठी कार्यकुशल करण्यावर होणारी गुंतवणूक वाचवता येईल या दृष्टीने हे अभ्यासक्रम उपयुक्त आहेत.
पंतप्रधानांनी भुवनेश्वर येथील राष्ट्रीय विज्ञान शिक्षण आणि संशोधन संस्था राष्ट्राला अर्पण केली

पंतप्रधान नरेंद्र मोदी यांनी आज भुवनेश्वर येथील राष्ट्रीय विज्ञान शिक्षण आणि संशोधन संस्था राष्ट्राला अर्पण केली. यावेळी बोलताना पंतप्रधान म्हणाले की प्रत्येक समाजासाठी आणि प्रत्येक युगासाठी अभिनवता ही काळाची गरज आहे. यासंदर्भात त्यांनी भारताच्या अंतराळ कार्यक्रमाचा उल्लेख केला, ज्याजची सुरुवात शून्यातून झाली आणि आज संपूर्ण जग त्याची दखल घेत आहे. त्यांनी तरुण वैज्ञानिकांना यातून प्रेरणा घेण्याचे आणि आपल्या कामाद्वारे लोकांची सेवा करण्याचे आवाहन केले. वैज्ञानिक संस्थांमध्ये नाविन्यपूर्ण वातावरण वृध्दिंगत होईल अशी आशा पंतप्रधानांनी व्यक्त केली. ओदिशातील या राष्ट्रीय संस्थेसंदर्भात ते म्हणाले की कोल गॅसिफिकेशन आणि स्वच्छ ऊर्जा, सुदृढ अर्थव्यवस्था आणि 2022 पर्यंत सर्वांना घरे यांसारख्या क्षेत्रांमध्ये नाविन्य आणणे शक्य आहे. पंतप्रधानांनी या राष्ट्रीय संस्थेच्या विद्यार्थ्यांना या संस्थेला पुनर्नवीकरणीय ऊर्जेचा वापर करणारे भारताचे हरित संकुल व शून्य कार्बन उत्सर्जन असलेले संकुल बनवण्याचे आवाहन केले.
जेष्ठ   चित्रकार सय्यद हैदर रझा यांच्या निधनाबद्दल पंतप्रधानांना शोक

पंतप्रधान नरेंद्र मोदी यांनी जेष्ठ रंगकर्मी सय्यद हैदर रझा यांच्या निधना बद्दल दुःख व्यक्त केले आहे. पंतप्रधांनी त्यांच्या शोक संदेशात म्हटले की ,” सर्व दूर ख्याती असलेले चित्रकार श्री एस . एस. रझा यांच्या निधनाबद्दल मला अत्यंत दुःख झाले आहे. त्यांच्या कला क्षेत्रातील योगदानाबद्दल ते सर्वांच्या लक्षात राहतील.